Document ID: 32003D0062

Komission päätös,
tehty 18 päivänä syyskuuta 2002,
valtiontuesta jonka Yhdistynyt kuningaskunta aikoo myöntää Vauxhall Motors (UK) Ltd:lle
(tiedoksiannettu numerolla K(2002) 3340)
(Ainoastaan englanninkielinen teksti on todistusvoimainen)
(ETA:n kannalta merkityksellinen teksti)
(2003/62/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen, ja erityisesti sen 88 artiklan 2 kohdan ensimmäisen alakohdan,
ottaa huomioon Euroopan talousalueesta tehdyn sopimuksen ja erityisesti sen 62 artiklan 1 kohdan a alakohdan,
ottaa huomioon Euroopan yhteisön perustamissopimuksen 93 artiklan soveltamista koskevista yksityiskohtaisista säännöistä 22 päivänä maaliskuuta 1999 annetun neuvoston asetuksen (EY) N:o 659/1999(1),
on mainittujen artiklojen mukaisesti pyytänyt asianomaisia esittämään huomautuksensa,
sekä katsoo seuraavaa:
Menettely
(1) Yhdistyneen kuningaskunnan viranomaiset ilmoittivat ehdotetusta tuesta komissiolle 23 päivänä elokuuta 2001 päivätyllä kirjeellä EY:n perustamissopimuksen 88 artiklan 3 kohdan mukaisesti. Komissio esitti lisäkysymyksiä 23 päivänä lokakuuta 2001 päivätyllä kirjeellä, johon Yhdistynyt kuningaskunta vastasi 16 päivänä marraskuuta 2001 päivätyllä kirjeellä.
(2) Komissio ilmoitti Yhdistyneelle kuningaskunnalle 28 päivänä tammikuuta 2002 päivätyllä kirjeellä päätöksestään aloittaa kyseisen tuen osalta EY:n perustamissopimuksen 88 artiklan 2 kohdassa tarkoitettu menettely.
(3) Komission päätös menettelyn aloittamisesta on julkaistu Euroopan yhteisöjen virallisessa lehdessä. Komissio kehotti asianomaisia esittämään huomautuksensa. Komissio ei saanut huomautuksia asianomaisilta.
(4) Yhdistynyt kuningaskunta toimitti 1 päivänä maaliskuuta 2002 päivätyllä kirjeellä huomautuksia tutkintamenettelyn aloittamisesta. Yhdistynyt kuningaskunta lähetti lisätietoja 9 päivänä heinäkuuta 2002.
Yksityiskohtainen kuvaus ehdotetusta tuesta
(5) Tuensaaja olisi Vauxhall Motors (UK) Ltd, joka on General Motors Corporationin kokonaan omistama tytäryhtiö. Kyseessä oleva tuki on alueellinen investointituki Ellesmere Portin autotehtaan muuttamiseksi yhden mallin tuotantolaitoksesta kahden mallin tuotantolaitokseksi, jossa tuotannossa pystytään siirtymään mallista toiseen kysynnän mukaan. Investoinnin jälkeen tuotantolaitoksessa pystyttäisiin tuottamaan henkilöautomalleja Astra ja uusi Vectra. Yhdistyneen kuningaskunnan ilmoituksessa antamien tietojen mukaan hanke turvaisi 771 työpaikkaa Vauxhall Motors -yhtiössä ja loisi noin 530 työpaikkaa jakeluketjussa.
(6) General Motors Europe harkitsi kahta vaihtoehtoista sijoituspaikkaa hankkeelle, Ellesmere Portia ja Antwerpeniä. Lopullinen päätös Ellesmere Portin hyväksi oli osa mittavaa rakenneuudistusta General Motors Europe -yhtiössä yhtiön kannattavuuden palauttamiseksi. Osana suunnitelmaa oli tarkoitus lopettaa henkilöautojen tuotanto Lutonissa nykyisen Vectra-mallin valmistuksen päättyessä vuoden 2002 ensimmäisen neljänneksen lopussa. Sen jälkeen Lutonissa jäljellä oleva tuotantokapasiteetti keskitettäisiin hyöty- ja maastoajoneuvoihin, kun taas henkilöautojen tuotanto keskitettäisiin Ellesmere Portiin. Ellesmere Portissa jatkettaisiin Astran tuotantoa ja lisäksi tuotantoon otettaisiin uuden sukupolven Vectra. Näin tuotantolaitos muutettaisiin joustavaksi kahden mallin tehtaaksi.
(7) Uuden Vectran on tarkoitus kilpailla ylemmän keskiluokan segmentillä Euroopan henkilöautomarkkinoilla. Nykyisen Astra-mallin ja uuden Vectran tärkeimmät maantieteelliset markkinat ovat Saksa, Yhdistynyt kuningaskunta, Ranska, Italia, Alankomaat ja Espanja, vaikka myös pienemmille Länsi- ja Keski-Euroopan henkilöautomarkkinoille toimitetaan.
(8) Tukikelpoisten investointien kokonaismäärä on 156,198 miljoonaa Englannin puntaa. Tukikelpoisten investointien nettonykyarvo on 153,814 miljoonaa Englannin puntaa. Nämä investoinnit jakautuvat rakennus-, uudisrakennus- ja maanparannusinvestointeihin (8,352 miljoonaa Englannin puntaa), kone- ja laiteinvestointeihin (131,343 miljoonaa Englannin puntaa) sekä työkaluinvestointeihin (14,119 miljoonaa Englannin puntaa).
(9) Yhteensä 10 miljoonan Englannin punnan tuki (nettonykyarvo 9,847 miljoonaa puntaa) myönnettäisiin aluetukena Regional Selective Assistance -ohjelmasta, joka on vuonna 1982 annettuun Industrial Development Act -lakiin perustuva hyväksytty tukiohjelma. Ilmoitetun tuen intensiteetti on 6,4 prosenttia.
(10) Ellesmere Portin tehdas sijaitsee Westminsterin kaupunginosassa Ellesmere Port and Nestonissa Cheshiressä. Komissio on hyväksynyt kyseisen alueen EY:n perustamissopimuksen 87 artiklan 3 kohdan c alakohdan mukaiseksi tukialueeksi vuosien 2000-2006 aluetukikartassa. Aluetuen enimmäismäärä on alueella 15 prosenttia nettoavustusekvivalenttina (NAE) ilmaistuna.
Komission päätös aloittaa perustamissopimuksen 88 artiklan 2 kohdan mukainen menettely
(11) Komissio ilmoitti Yhdistyneelle kuningaskunnalle 28 päivänä tammikuuta 2002 päivätyllä kirjeellä päätöksestään aloittaa EY:n perustamissopimuksen 88 artiklan 2 kohdan mukainen menettely, koska se epäili tuen välttämättömyyttä ja suhteellisuutta.
(12) Tuen välttämättömyyden osalta komission oli varmistettava, että Ellesmere Portin hankkeessa oli kyse sellaisesta muutoksesta, joka muuttaa perusteellisesti olemassa olevan tuotantolaitoksen rakenteita. Lisäksi sen oli määritettävä, oliko Antwerpen teknisesti todellinen vaihtoehto hankkeen toteuttamispaikaksi.
(13) Tuen suhteellisuuden osalta komissio epäili tiettyjä kustannus-hyötyanalyysiin liittyviä seikkoja. Komissio epäili erityisesti oletusta, jonka mukaan koulutuskustannukset olisivat pienemmät Antwerpenissä, arvioituja sisäisiä kuljetuskustannuksia ja sisäänostokäytäntöä sekä odotettuja vaikutuksia Vauxhallin tuotemerkki-imagoon, myynnin vähentyminen mukaan luettuna, jos hanke sijoitetaan Antwerpeniin.
Asianomaisten huomautukset
(14) Komissio ei ole saanut huomautuksia asianomaisilta.
Yhdistyneen kuningaskunnan huomautukset
(15) Yhdistynyt kuningaskunta toimitti 1 päivänä maaliskuuta 2002 päivätyllä kirjeellä huomautuksensa menettelyn aloittamisesta. Se toimitti asiasta lisätietoja 9 päivänä heinäkuuta 2002 päivätyllä kirjeellä. Nämä huomautukset on otettu huomioon.
(16) Yhdistynyt kuningaskunta toimitti yksityiskohtaisen erittelyn koulutuskustannuksista Antwerpenissä ja Ellesmere Portissa. Suurimmat erot ovat seuraavat: toisin kuin Ellesmere Port, Antwerpenin tehdas on jo läpikäynyt ANDON-koulutuksen; toiminta joustavana tuotantolaitoksena, jossa valmistetaan kahta mallia yhteisissä tiloissa, on sille jo tuttua; sillä on tuoretta kokemusta Vectran valmistuksesta, joten oppimisaika on lyhyempi; Antwerpenin tehdas ja sen työntekijät noudattavat jo kaikkia GBOP:n (Global Bill of Process)(2) vaatimuksia.
(17) Sisäänostotoiminnan ja sisäisten kuljetuskustannusten osalta Yhdistynyt kuningaskunta selitti, että kustannus-hyötyanalyysin sisältämät kustannukset perustuivat lukuihin, joita GM Europe Strategy Board (ESB) käytti tehdessään päätöksen uutta Vectraa koskevan hankkeen sijoittamisesta Ellesmere Portiin. Väliaikana Vauxhall teki uusia laskelmia, jotka perustuivat todellisiin tuotantomääriin Lutonissa ja Ellesmere Portissa vuonna 2001 ja tarkistetun talousarvion sisältämiin ennusteisiin Ellesmere Portin tuotantomäärästä vuonna 2002. Arvioitujen kustannus-hyötyanalyysin lukujen vertailu todellisiin tuotantomääriin perustuviin lukuihin osoittaa eron olevan alle 1 prosenttia.
(18) Lopuksi Yhdistynyt kuningaskunta esitti huomautuksia mahdollisista vaikutuksista Vauxhallin myyntiin Yhdistyneessä kuningaskunnassa, jos hanke olisi päätetty sijoittaa Antwerpeniin. Se huomautti myös olevan mahdollista, että tällainen päätös voi johtaa työtaisteluun Ellesmere Portin tehtaalla, josta aiheutuisi lisäkustannuksia.
(19) Mahdollisen myynnin vähentymisen osalta ESB katsoi päätöksen tekoajankohtana, että uuden Vectran tuotannon sijoittamisella muualle kuin Ellesmere Portiin voisi olla haitallinen vaikutus myyntiin Yhdistyneessä kuningaskunnassa. Vaikutus olisi kuitenkin ollut erittäin pieni, minkä komissiolle toimitettu GM:n tutkimus vahvisti. Hankkeen sijoittaminen Antwerpeniin olisi edellyttänyt ylimääräisiä markkinointikustannuksia, jotta Vectra-mallien myynti Yhdistyneen kuningaskunnan markkinoilla ei olisi vähentynyt.
(20) Mitä tulee työtaistelun mahdolliseen uhkaan Yhdistyneessä kuningaskunnassa, jos Ellesmere Port olisi menettänyt tuotantovuoron vielä Lutonin sulkemisilmoituksen lisäksi, Yhdistynyt kuningaskunta katsoi, että oli erittäin vaikeaa arvioida tällaisen työtaistelun laajuutta. Lutonin tehtaan sulkeminen oli johtanut töiden pysähtymiseen yhdeksi päiväksi. Tämä oli reaktio Lutonin tehtaan täydelliseen sulkemiseen ja pakollisten irtisanomisten uhkaan. Enemmän häiriöitä aiheuttava ja laajempi työtaistelu vältettiin vapaaehtoisilla irtisanomispaketeilla, joista sovittiin ammattiliittojen ja Vauxhallin kanssa. Näiden pakettien taloudelliset kannustimet olivat suurempia kuin Yhdistyneen kuningaskunnan lainsäädännössä säädetty vähimmäismäärä, ja niistä aiheutuneet kustannukset on laskettu mukaan kustannus-hyötyanalyysissa. Ottaen huomioon, että Ellesmere Portissa olisi edelleen valmistettu kahdessa työvuorossa Astra-mallia, jos Antwerpen olisi voittanut Vectra-hankkeen, Yhdistynyt kuningaskunta katsoo olevan todennäköistä, että seurauksena olisi ollut töiden pysähtyminen puoleksi päiväksi. Edellä mainituista vaikutuksista aiheutuvat ylimääräiset kustannukset ovat arviolta yhteensä 171000 Englannin puntaa.
Tuen arviointi
(21) Yhdistyneen kuningaskunnan ilmoittama toimenpide Vauxhall Motors (UK) Ltd:n hyväksi on perustamissopimuksen 87 artiklan 1 kohdassa tarkoitettua valtiontukea. Sen rahoittaisi valtio tai se rahoitettaisiin valtion varoista. Koska tuella on merkittävä osuus hankkeen rahoituksessa, se uhkaa vääristää kilpailua yhteisössä suosimalla Vauxhall Motors (UK) Ltd:tä suhteessa kilpailijoihin, jotka eivät saa tukea. Lisäksi yhteisön jäsenvaltioiden välillä käydään laajaa kauppaa automarkkinoilla.
(22) Tuki on tarkoitettu yritykselle, joka valmistaa ja kokoaa autoja. Yritys harjoittaa näin ollen toimintaa moottoriajoneuvoalalla siinä merkityksessä kuin se on määritelty moottoriajoneuvoalan valtiontukia koskevassa yhteisön puitesäännössä (jäljempänä "asian kannalta merkityksellinen yhteisön puitesääntö")(3).
(23) Asian kannalta merkityksellisessä yhteisön puitesäännössä täsmennetään, että perustamissopimuksen 88 artiklan 3 kohdan nojalla tuesta, jonka viranomaiset aikovat myöntää osana hyväksyttyä tukiohjelmaa moottoriajoneuvoalalla toimivan yrityksen yksittäiselle hankkeelle, on ilmoitettava ennen sen myöntämistä, jos hankkeen kokonaiskustannukset ovat 50 miljoonaa euroa tai hankkeelle myönnettyjen valtiontukien ja yhteisön tukien yhteenlaskettu bruttoarvo on 5 miljoonaa euroa. Tämän päätöksen kohteena olevassa asiassa sekä hankkeen kokonaiskustannukset että tukimäärä ylittävät ilmoittamiselle asetetut raja-arvot. Näin ollen Yhdistynyt kuningaskunta on noudattanut perustamissopimuksen 88 artiklan 3 kohdan määräyksiä ilmoittaessaan Vauxhall Motors (UK) Ltd:lle suunnitellusta tuesta.
(24) Komissio katsoo tuen luonteen ja tarkoituksen sekä investoinnin maantieteellisen sijainnin perusteella, että kyseessä oleva tuki ei kuulu 87 artiklan 2 kohdan soveltamisalaan. Perustamissopimuksen 87 artiklan 3 kohdassa luetellaan tuet, joiden voidaan katsoa soveltuvan yhteismarkkinoille. Soveltuvuutta on kuitenkin arvioitava koko yhteisön kannalta eikä vain kansalliset näkökohdat huomioon ottaen. Jotta voidaan varmistaa yhteismarkkinoiden moitteeton toiminta ja perustamissopimuksen 3 artiklan g alakohdassa mainitun periaatteen noudattaminen, on 87 artiklan 3 kohdassa mainittuja poikkeuksia tulkittava suppeasti. Perustamissopimuksen 87 artiklan 3 kohdan b ja d alakohdan osalta voidaan todeta, että kyseistä tukea ei ilmeisestikään ole tarkoitettu Euroopan yhteistä etua koskevaan hankkeeseen, Yhdistyneen kuningaskunnan taloudessa olevan vakavan häiriön poistamiseen eikä kulttuurin ja kulttuuriperinnön edistämiseen. Perustamissopimuksen 87 artiklan 3 kohdan a ja c alakohdan osalta komissio katsoo, että investointihanke on tarkoitus toteuttaa alueella, jolle voidaan myöntää c alakohdassa tarkoitettua tukea. Vuosia 2000-2006 koskevan Yhdistyneen kuningaskunnan aluetukikartan mukaan hanke sijaitsee alueella, jolla suurten yritysten aluetuen enimmäismäärä on 15 prosenttia nettoavustusekvivalenttina ilmaistuna.
(25) Päättääkseen, onko aluetuki yhteismarkkinoille soveltuvaa perustamissopimuksen 87 artiklan 3 kohdan c alakohdan nojalla, komission on tarkistettava, täyttyvätkö asian kannalta merkityksellisessä yhteisön puitesäännössä vahvistetut edellytykset.
(26) Komissio voi hyväksyä tuen kyseisen puitesäännön perusteella vasta tutkittuaan, voidaanko kyseiselle alueelle myöntää tukea yhteisön oikeuden nojalla ja onko investoinnin suorittajalla mahdollisuus toteuttaa hankkeensa jossakin toisessa paikassa; näin selvitetään tuen välttämättömyys erityisesti suhteessa hankkeen siirrettävyyteen.
(27) Komissio on tutkinut hankkeen maantieteellistä siirrettävyyttä. Maantieteellisen siirrettävyyden osoittamiseksi sen autoalan konsernin, jolle tukea on ehdotettu, on todistettava selkeästi ja vakuuttavasti, että hankkeelle on taloudellisesti kannattava vaihtoehtoinen sijaintipaikka. Yhdistyneen kuningaskunnan viranomaiset ovat vakuuttaneet, että tällainen sijaintipaikka on Belgiassa Antwerpenin tehtaalla, jossa tällä hetkellä tuotetaan Astra-mallia ja vuoteen 1998 asti tuotettiin Vectra-mallia. Komissio panee merkille, että harkitessaan hankkeen kahta vaihtoehtoista sijaintipaikkaa General Motors Europe toteutti sijaintipaikkaa koskevan tutkimuksen, jossa se vertaili lisäkustannuksia, joita aiheutuisi uuden Vectran tuotannosta molemmissa sijaintipaikoissa. Tämä tutkimus samoin kuin muut General Motors Europen päätöksentekomenettelyyn liittyvät asiakirjat toimitettiin komissiolle. Lisäksi komissio yhdessä ulkopuolisen moottoriajoneuvoalan asiantuntijan kanssa vahvisti paikan päällä mahdollisuudet toteuttaa hanke Antwerpenissä. Vuoteen 1998 asti Antwerpenin tehtaalla tuotettiin Astra-mallia ja edellistä Vectra-mallia kahdella samalla kokoonpanolinjalla, ja tehtaassa on edelleen riittävästi tilaa alueella, jossa edellisen Vectra-mallin koreja valmistettiin. Sen vuoksi voidaan päätellä, että hanke on luonteeltaan siirrettävä. Tämän perusteella sitä voidaan pitää oikeutettuna aluetukeen, koska tuki on välttämätöntä investoinnin houkuttelemiseksi tukialueelle.
(28) Komissio ja sen käyttämät ulkopuoliset moottoriajoneuvoalan asiantuntijat ovat vahvistaneet investoinnin luonteen Yhdistyneen kuningaskunnan toimittamien tehtaan piirrosten perusteella ja käymällä paikan päällä. Kyseessä olevassa hankkeessa on kyse sellaisesta muutoksesta, joka muuttaa perusteellisesti olemassa olevan tuotantolaitoksen tuotantorakenteita tarkoituksena muuttaa tuotantolaitos yhden mallin tuotantolaitoksesta joustavaksi kahden mallin tuotantolaitokseksi. Tämän vuoksi investointihanke on oikeutettu aluetukeen.
(29) Ilmoituksen mukana Yhdistyneen kuningaskunnan viranomaiset toimittivat kustannus-hyötyanalyysin, jossa vertaillaan kyseisen kahden sijaintipaikan kustannuksia. Kustannus-hyötyanalyysin mukaan Ellesmere Portin nettokustannushaitta Antwerpeniin verrattuna on 18,116 miljoonaa Englannin puntaa. Hankkeen haittaintensiteetti olisi näin ollen 11,8 prosenttia.
(30) Komissio on arvioinut ulkopuolisen moottoriajoneuvoalan asiantuntijan avustuksella ilmoitukseen sisältyneen kustannus-hyötyanalyysin sijaintipaikkaa koskevan päätöksen tekoajankohtana sovelletun valuuttakurssin perusteella varmistuakseen siitä, että ehdotettu aluetuki on oikeassa suhteessa niihin alueellisiin ongelmiin, joita sillä on tarkoitus ratkaista. Menettelyn aloittamisen jälkeen Yhdistynyt kuningaskunta on selventänyt joitakin kustannus-hyötyanalyysiin liittyviä seikkoja, joista esitettiin epäilyjä.
(31) Kustannus-hyötyanalyysissa ilmoitetusta koulutuskustannuksia koskevasta haitasta komissio sai yksityiskohtaisen erittelyn kustannuksista molemmissa sijaintipaikoissa. Ellesmere Portin alueellinen haitta koulutuskustannusten osalta on 1,7 miljoonaa Englannin puntaa. Komissio katsoo, että Ellesmere Portin huomattavasti suuremmat koulutuskustannukset ovat uskottavia. Ero voidaan selittää sillä, että toisin kuin Ellesmere Portissa Antwerpenissä
- tehtaalla on jo kokemusta Vectra-mallin tuotannosta,
- toiminta joustavana kahden mallin tehtaana oli jo tuttua tehtaalle,
- tehtaalla oli jo järjestetty ANDON-koulutus ja se noudatti GBOP:n (Global Bill of Process) vaatimuksia.
(32) Koska kustannus-hyötyanalyysiin sisältyvät sisäänostotoimintaa ja sisäisiä kuljetuskustannuksia koskevat oletukset on vahvistettu Ellesmere Portin tehtaan todelliseen tuotantoon perustuvilla luvuilla, niitä ei ole enää syytä epäillä.
(33) Komissio epäilee kuitenkin edelleen vaikutuksia, joita hankkeen toteuttamisella Antwerpenissä olisi myyntiin Yhdistyneessä kuningaskunnassa, sekä työtaistelun todennäköisyyttä.
(34) Mahdollisen myynnin vähentymisen osalta Yhdistynyt kuningaskunta toteaa, että ylimääräiset markkinointikustannukset olisivat olleet välttämättömiä Vectra-mallin myynnin vähentymisen estämiseksi Yhdistyneen kuningaskunnan markkinoilla, jos hanke oli myönnetty Antwerpenille. Komissio katsoo kuitenkin, että tällaisella päätöksellä yhdessä aikaisemmin tapahtuneen Lutonin tehtaan sulkemisen kanssa olisi ollut Vauxhall-tuotemerkkiin haitallinen vaikutus, joka olisi vaikuttanut Vectra-mallien lisäksi kaikkien Vauxhallin mallien myyntiin Yhdistyneessä kuningaskunnassa. Sen vuoksi komissio on käyttänyt laskelmiensa perusteena kaikkien Vauxhallin mallien mahdollista myynnin vähentymistä vuonna 2002. Komissio arvioi ulkopuolisen asiantuntijansa esittämän arvioinnin perusteella, että välttämättömät ylimääräiset markkinointikustannukset ovat 1,284 miljoonaa Englannin puntaa. Komissio yhtyy oletukseen, että tällainen vaikutus olisi kestoltaan ja laajuudeltaan rajattu, kun asiakkaiden "tunteellinen" reaktio päätökseen valita Antwerpen sijaintipaikaksi häviäisi ajan mittaan.
(35) Mitä tulee työtaistelun todennäköisyyteen Yhdistyneessä kuningaskunnassa, jos Ellesmere Port olisi menettänyt tuotantovuoron, Yhdistyneen kuningaskunnan mukaan voidaan olettaa, että seurauksena olisi ollut töiden pysähtyminen puoleksi päiväksi (sillä aikaisempi Lutonin tehtaan sulkeminen johti ainoastaan päivän pituiseen työseisokkiin). Tämä vastaa yhden työvuoron menettämistä. On kuitenkin vaikeaa hyväksyä, että täsmälleen puolet työvoimasta päättäisi ryhtyä työtaisteluun ja puolet olisi sitä vastaan. Sen vuoksi varovaisena arviona voidaan olettaa, että työt olisivat pysähtyneet tehtaalla kokonaiseksi päiväksi, mistä olisi aiheutunut 300000 Englannin punnan kustannukset.
(36) Jos kustannus-hyötyanalyysiin tehdään tämä muutos, tulos muuttuu hieman alunperin ilmoitetusta. Jos Vectran tuotanto sijoitettaisiin Antwerpeniin, edellä mainituista vaikutuksista yhteensä aiheutuvat lisäkustannukset olisivat arviolta 1,584 miljoonaa Englannin puntaa. Tämän seurauksena Ellesmere Portin alueellisen haitan nettonykyarvo on 16,532 miljoonaa Englannin puntaa. Ellesmere Portin tukikelpoisten kustannusten nettonykyarvo on 153,814 miljoonaa Englannin puntaa, joten hankkeen alueellinen haitta on 10,7 prosenttia verrattuna Antwerpeniin.
(37) Lopuksi on käsiteltävä niin sanottua tasausta eli alueellisten haittojen suhdeluvun muuttamista -2-+4 prosenttiyksiköllä, joka on yhteydessä tuotantokapasiteetin muuttamiseen merkityksellisillä markkinoilla kyseessä olevassa konsernissa ja alueen tukialueluokitukseen. Tässä tapauksessa kustannus-hyötyanalyysin tulokset poistavat tarpeen tähän, sillä alueellisten haittojen suhdeluvun (10,7 %) ja suunnitellun tuki-intensiteetin (6,4 %) välinen ero on 4,3 prosenttiyksikköä, kun suurin mahdollinen vähennys olisi asian kannalta merkityksellisen yhteisön puitesäännön mukaan -2 prosenttiyksikköä 87 artiklan 3 kohdan c alakohdan mukaisilla alueilla.
Päätelmät
(38) Hanke on näin ollen siirrettävä ja tuki on välttämätöntä sen toteuttamiseksi. Hankkeen tuki-intensiteetti (6,4 %) on pienempi kuin kustannus-hyötyanalyysissa määritetty alueellisten haittojen suhdeluku (10,7 %) ja alueellinen tuen enimmäismäärä (15 % NAE). Yhdistyneen kuningaskunnan suunnittelema 9,847 miljoonan Englannin punnan (nettonykyarvo) aluetuki Vauxhall Motors (UK) Ltd:lle soveltuu tämän vuoksi yhteismarkkinoille perustamissopimuksen 87 artiklan 3 kohdan c alakohdan nojalla.
(39) Asian kannalta merkityksellisen yhteisön puitesäännön mukaan haittoja, joihin myönnetään eri tavoitteisiin, kuten koulutukseen, suunnattua erityistukea, ei saa ottaa huomioon kustannus-hyötyanalyysissa. Koska kustannus-hyötyanalyysissa on otettu huomioon koulutuskustannuksiin liittyvä haitta, hankkeelle ei saa myöntää enempää erityistä koulutustukea,
ON TEHNYT TÄMÄN PÄÄTÖKSEN:
1 artikla
Yhteensä 9,847 miljoonan Englannin punnan (nettonykyarvo) valtiontuki, jonka Yhdistynyt kuningaskunta aikoo myöntää Vauxhall Motors (UK) Ltd:lle Ellesmere Portissa toteutettavaa investointia varten, soveltuu yhteismarkkinoille perustamissopimuksen 87 artiklan 3 kohdan c alakohdan nojalla.
Näin ollen kyseinen tuki hyväksytään.
2 artikla
Hankkeelle ei saa myöntää enää lisää erityistä koulutustukea.
3 artikla
Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.
Tehty Brysselissä 18 päivänä syyskuuta 2002.

Labels: 2
1
19
4
18